b'\n_START_ARTICLE_\nMuh\xc3\xa0mmad Xaibani\n_START_SECTION_\nPrimers anys\n_START_PARAGRAPH_\nA la mort d\'Abu l-Khayr vers el 1468 (o 1469) el devia succeir el seu fill Xah Budah Sultan que va morir aviat (en data desconeguda, si \xc3\xa9s que no havia mort abans) deixant un fill menor d\'edat, Muhammad, anomenat Xibani pel nom del fundador original del khanat, Xiban, fill de Jotxi i n\xc3\xa9t de Genguis Khan. El seu t\xc3\xadtol fou Shahbakht (pr\xc3\xadncep afortunat) que li va donar el seu avi per\xc3\xb2 els escriptors perses ho van corrompre a Shaybek o Shaibek i aix\xc3\xad el seu malnom va arribar deformat com a Shaybani (catal\xc3\xa0 Xaibani o Xaiban\xc3\xad). La seva mare fou Ak Kuzi Begum. Va tenir com atabeg o tutor a Uighur Shaykh, que ja havia estat atabeg de Shah Budagh. A la mort d\'Abu l-Khayr el atabeg fou Karachin Beg, un dels principals amirs uzbeks que tamb\xc3\xa9 es va fer c\xc3\xa0rrec del seu germ\xc3\xa0 Mahmud Sultan. La Shibani-name esmenta com enemics a Seidiak i Ibak, fills d\'Haji Muhammed Khan de l\'Horda de Xiban o uzbeks (Ibak fou khan de Sib\xc3\xa8ria el 1464) i els descendents d\'Arab Bereke Sultan (potser Arabshah de l\'Horda de Xiban); Djanibek Khan i Karai Khan, fills de Burrak Khan de l\'Horda Blanca; i els mangits o nogais Abbas, Musa i Yamgurchi._NEWLINE_Sent Muhammad Xaibani menor d\'edat la direcci\xc3\xb3 de l\'Horda va passar a un altre fill d\'Abu l-Khayr, de nom Shaykh Haydar Khan, que era de la tercera esposa del khan, que fou derrotat per Ibak de Sib\xc3\xa8ria. Karachin l\'atabeg, amb els seus dos pupils, es va refugiar amb Kasim, khan d\'\xc3\x80strakhan, que llavors va nomenar com atabeg al seu amir al-umara Timurbeg (que era un nogai). Quan Kasim fou assetjat a \xc3\x80strakhan per Ibak i per Ahmed Khan de l\'Horda d\'Or, els dos joves pr\xc3\xadnceps amb Karachin es van obrir cam\xc3\xad entre els enemics amb una lluita desesperada i haurien retornat al baix Sirdari\xc3\xa0, el seu original territori on Muhammad Xibani va reunir alguns seguidors, per\xc3\xb2 fou derrotat prop de Sabran per Iranchi, fill de Djanibek Khan (dels kazakhs) i llavors es va dirigir a Bukhar\xc3\xa0 on fou ben rebut per l\'amir Abd al-Ali Terkhan (o simplement Ali Terkhan), que governava en nom d\'Ahmed Mirza (Sultan Ahmad ibn Abu Said 1469-1494). Aquest el va cridar a Samarcanda on el va tractar hospital\xc3\xa0riament i despr\xc3\xa9s Xibani va retornar a Bukhar\xc3\xa0.\n_START_SECTION_\nPrimers \xc3\xa8xits\n_START_PARAGRAPH_\nDespr\xc3\xa9s de dos anys amb Ali Terkhan va retornar a les seves terres origin\xc3\xa0ries. Quan s\'acostava a la fortalesa d\'Artak el _NEWLINE_religi\xc3\xb3s Khoja Begchik i els m\xc3\xa9s vells dels amirs amb els notables de la zona, el van anar a trobar amb les claus de Sighnak i va entrar a la ciutat. Poc despr\xc3\xa9s va arribar un enviat de Musa, cap dels Nogais, que el va invitar a anar al Deixt Quiptxaq, i va prometre fer-lo khan si hi anava; Xibani va acceptar i va anar a parlar amb Musa; en l\'entrevista el cap nogai el va tractar b\xc3\xa9; mentre estava al camp de Musa, Burunduk Khan dels kazakhs, l\'autoritat del qual estava sent q\xc3\xbcestionada, va atacar amb nombroses forces, per\xc3\xb2 fou derrotat i va fugir. Xibani va demanar a Musa de complir la seva promesa per\xc3\xb2 Musa li va donar llargues al\xc2\xb7legant que els amirs (generals, caps de tribus) nogais s\'hi oposaven._NEWLINE_Xibani es va retirar del Deixt Quiptxaq i va lluitar diverses vegades contra el kazakh Muhmud Sultan, fill de Djanibek Khan, que governava a Susak, per\xc3\xb2 finalment fou derrotat per aquest i es va retirar a Mangishlak a la costa de la mar C\xc3\xa0spia i d\'alli a Khwarizm on l\'amir Nasir al-Din Abd al-Kalik Firuz Shah, que governava en nom de Sultan Husayn Mirza de Khurasan, li va oferir valuosos regals. Llavors es va dirigir a Karakul i Bukhar\xc3\xa0 amb el seu antic protector Ali Terkhan, que altre cop el va acompanyar a Samarcanda. En aquest temps regia Transoxiana Sultan Ahmed Mirza (Sultan Ahmad ibn Abu Said 1469-1494), que estava en conflicte amb el khan de Mogolistan, Mahmud Khan ibn Yunus Khan (1487-1508) el qual governava a Taixkent i Shahrukhia. Sultan Ahmad va dirigir un ex\xc3\xa8rcit contra Taixkent al que Xibani es va incorporar (1488) i els dos ex\xc3\xa8rcits es van enfrontar al riu Chirr, afluent del Sirdari\xc3\xa0. Xibani tra\xc3\xafdorament va fer obertures secretes a l\'enemic i va oferir portar la confusi\xc3\xb3 als seus aliats i desertar al moment cr\xc3\xadtic; l\'endem\xc3\xa0 l\'ex\xc3\xa8rcit mogol va creuar el Chirr, primer la infanteria i despr\xc3\xa9s la cavalleria; Xibani va executar el seu prop\xc3\xb2sit i l\'ex\xc3\xa8rcit de Sultan Ahmad fou derrotat i molts soldats es van ofegar al riu. Xibani va passar al servei de Mahmud Khan que poc despr\xc3\xa9s va conquerir la ciutat de Yasi o Turkestan, que pertanyia a Sultan Ahmad, i la va entregar a Xibani en recompensa pels seus serveis._NEWLINE_Aix\xc3\xb2 va molestar molt a Djanibek Khan i Karai Khan, perqu\xc3\xa8 Yassy havia estat part del seu patrimoni originari, que van iniciar la guerra per recuperar-la. Mahmud va ajudar a Xibani amb tropes i tamb\xc3\xa9 li van donar suport antics servidors del seu avi. Va tenir diversos xocs amb els kazakhs. Xaibani despr\xc3\xa9s d\'assegurar totes les fortaleses de la zona va marxar a Sighnak on va lluitar amb Burunduk Khan dels kazakhs. Llavors es va dirigir a Khwarezm veient l\'oportunitat a causa del fet que el governador local, Firuz Shah, era al Khurasan al costat del seu senyor Sultan Husayn Baykara ibn Mansur (1469-1470). Despr\xc3\xa9s d\'uns dies a la capital de Khwarizm, Firuz Shah va retornar al rescat i Xibani es va retirar cap a la fortalesa de Buldum al nord-est de Khiv\xc3\xa0. En aquesta fortalesa fou ben rebut; d\'all\xc3\xad va passar a la ciutat de Vesir on fou derrotat per les tropes tim\xc3\xbarides khuras\xc3\xa0nides, passant llavors cap a Alak i despr\xc3\xa9s cap a Astarabad, saquejant diverses places pel cam\xc3\xad._NEWLINE_Cridat per Mahmud Khan es va dirigir a Otrar, on els dos homes van formar una alian\xc3\xa7a; Mahmud li va cedir Otrar. Llavors la poblaci\xc3\xb3 de Sabran (\xc3\x80sia central) va expulsar al governador Kul Muhammed Terkhan i es va sotmetre a Mahmud Sultan, germ\xc3\xa0 de Xibani, i aix\xc3\xad quasi tot el Turquestan va recon\xc3\xa8ixer l\'autoritat dels dos germans. Els kazakhs van atacar Sabran i els habitants es van apoderar de Mahmud Sultan a tra\xc3\xafci\xc3\xb3 i es van rendir a Kasim (despr\xc3\xa9s Kasim Khan), la mare del qual era germana de la mare de Mahmud. Kasim el va retenir un temps i despr\xc3\xa9s el va enviar sota escorta a Suzak, per\xc3\xb2 pel cam\xc3\xad Mahmud va poder fugir i reunir-se amb el seu germ\xc3\xa0 a les muntanyes Ugusman, retornant junts a Otrar. Poc despr\xc3\xa9s Burunduk Khan va atacar Otrar, per\xc3\xb2 al cap d\'uns dies es va ajustar la pau._NEWLINE_Llavors Xibani es va dirigir a Yasi o Yassi (Yasy o Yassy, moderna Turkestan) que estava governada per Muhammad Masud Terkhan que fou fet presoner i enviat a Otrar. Davant aix\xc3\xb2 Mahmud Khan de Mogolistan va marxar en ajut del seu governador i Xibani va alliberar a Terkhan i el va enviar a Samarcanda. Mahmud Khan el va comen\xc3\xa7ar a considerar perill\xc3\xb3s i es va aliar als kazakhs en contra seva. Van tenir por d\'atacar a Xibani a Yassi per\xc3\xb2 van assetjar al seu fill Muhammad Timur Sultan a Otrar; aquesta atac fou rebutjat. Poc despr\xc3\xa9s Burunduk Khan donava la m\xc3\xa0 de dues germanes, una a Muhammad Timur i una altra a Mahmud Sultan._NEWLINE_Xibani no tenia escr\xc3\xbapols; volia engrandir el seu territori i no respectava promeses ni compromisos si aix\xc3\xb2 el beneficiava. Mahmud Khan va intentar utilitzar-lo en els seus plans sobre Samarcanda i Bukhar\xc3\xa0, cosa que agradava a Xibani. El 1497 Xibani fou cridat en ajut per Baysunkur Mirza, sult\xc3\xa0 tim\xc3\xbarida de Transoxiana (1495-1497) amb seu a Samarcanda, que estava sent atacat per Baber; quan Xibani hi va anar, va trobar l\'ex\xc3\xa8rcit de Baber massa preparat i es va retirar. El Shibani-name explica que el seu germ\xc3\xa0 Mahmud Sultan va arribar fins a Jizakh o Jizak on fou rebutjat i que Xibani, en revenja, va creuar el Sihun amb una for\xc3\xa7a auxiliar de mil jetes pels quals fou tra\xc3\xaft, i es va haver de retirar; llavors va preparar un pla m\xc3\xa9s elaborat i va seguir els consells del seu guia espiritual Shaykh Mansur que recomanava no conquerir els pa\xc3\xafsos pel centre o la capital, sin\xc3\xb3 assegurant les fronteres.\n_START_SECTION_\nKhan dels uzbeks a Samarcanda\n_START_PARAGRAPH_\nCada dia rebia m\xc3\xa9s adhesions i ja no eren nom\xc3\xa9s uzbeks. Va aconseguir els serveis dels Mangits de Khwarizm. Tamb\xc3\xa9 li van donar suport els seus dos oncles Kotxkunju i Siyunish, fills d\'Abu l-Khayr amb Rabiga Sultan Begum (filla d\'Ulugh Beg) i els parents Hamza Sultan i Mehdi Sultan. Diversos pr\xc3\xadnceps tim\xc3\xbarides estaven aleshores enfrontats i entre ells Baber, que el 1497 va conquerir Samarcanda a Baysunkur Mirza, per\xc3\xb2 la va haver d\'evacuar i el sobir\xc3\xa0 nominal fou Sultan Ali Mirza fill de Sultan Mahmud Mirza i de Zureg Beghi Aga, que segons Baber era una concubina uzbeka. El poder efectiu a Samarcanda va quedar en mans de Khoja Yahya els ancestres del qual ja exercien el c\xc3\xa0rrec de Shaykh al-Islam feia quatre-cents anys. Xibani es va presentar a Samarcanda i la va assetjar durant deu dies, rebutjant una sortida per la porta de Sheikhzade; finalment va entrar per la porta de Tshiharrah, arribant sense oposici\xc3\xb3 al palau d\'estiu anomenat Baghi No. La guarnici\xc3\xb3 dins la ciutat va resistir i la lluita es va allargar de despr\xc3\xa9s del migdia fins a mitjanit. L\'endem\xc3\xa0 es va saber que Baki Terkhan, fill d\'Ali Terkhan sota el qual Xibani havia comen\xc3\xa7at la seva carrera, venia des de Bukhar\xc3\xa0 en ajut de Samarcanda i ja estava assetjant el fort de Dabusi. Llavors els uzbeks van deixar la lluita a Samarcanda i vam marxar a Dabusi, van derrotar a Baki Terkhan; deixant una for\xc3\xa7a per assetjar Samarcanda van marxar llavors sobre Bukhar\xc3\xa0 que sense forces de defensa, va ser ocupada r\xc3\xa0pidament. Xibani va deixar all\xc3\xad el seu harem i va marxar contra Karakul que va ocupar, per\xc3\xb2 els habitants de la poblaci\xc3\xb3 es van aixecar contra la guarnici\xc3\xb3 uzbeka i la van massacrar. Els uzbeks van entrar a la ciutat i van exercir una cruel venjan\xc3\xa7a. Llavors van retornar a Samracanda per acabar el setge._NEWLINE_Segon el Baber-name la mare d\'Ali Mirza, Zureg Beghi Aga, era una dona uzbeka i va enviar un missatger a Xibani prometent l\'entrega de la ciutat de Samarcanda si es casava amb ella i, quan recuper\xc3\xa9s els dominis del seu avi, retorn\xc3\xa9s Samarcanda a Ali Mirza. El pla havia estat ideat per Abu Yusuf Arghun. Quan Xibani va arribar a Bagh-e Mihdan (El Jardi de la Plana) Sultan Ali Murza va sortir per la porta de Charraheh acompanyat nom\xc3\xa9s d\'un petit grup de persones, i es va dirigir a Xibani que el va rebre fredament. Khoja Yahya, en veure que Ali Mirza havia abandonat la ciutat (mentre ell estava pregant a una mesquita) va fer el mateix; esperava que Xibani l\'aniria a saludar per\xc3\xb2 no ho va fer. Van seguir Jan Ali, el fill de Khoja Ali que era al Rabat Khoja. La mare d\'Ali Mirza no fou gaire ben tractada i va entrar a l\'harem de Xibani com una m\xc3\xa9s i Baber diu "va donar el regne del seu fill als vents". Algunes fonts consideren que el conflicte entre Ali Mirza i Khoja Yahya fou decisiu en la rendici\xc3\xb3 de la ciutat que es va produir l\'any 1500, que es considera l\'inici del regnat efectiu de Muhammad Xaibani._NEWLINE_A Sultan Ali Mirza se li va assignar resid\xc3\xa8ncia a un barri, sota control de Timur Sultan, fill de Xibani. Alguns amics li van aconsellar escapar per\xc3\xb2 s\'hi va negar. Segons Baber fou mort al cap de pocs dies al prat de Kulbeh; el Shibani-name, panegirista dels uzbeks, diu que va morir ofegat accidentalment al riu Koheks o Zareftan; el Tarikh-i Timur diu que va morir a Kan-i Gul a la riba d\'aquest riu. Khoja Yahya fou assassinat poc despr\xc3\xa9s amb els seus dos fills en el seu cam\xc3\xad a Khurasan, i Xibani va negar tota participaci\xc3\xb3 si b\xc3\xa9 segurament va ordenar el crim. Els seus seguidors eren n\xc3\xb2mades i despr\xc3\xa9s d\'uns dies a la ciutat es van establir en tendes als defores (eren set o vuit mil), al lloc de Khoja Didar, mentre altres dos mil sota Hamza Sultan i Mehdi Sultan acampaven tamb\xc3\xa9 als defores en un altre lloc. A dins la ciutat van quedar cinc o sis-cents soldats de guarnici\xc3\xb3. Baber va saber la situaci\xc3\xb3 i es va aventurar a intentar la reconquesta de Samarcanda amb nom\xc3\xa9s 240 homes. Nom\xc3\xa9s tenia 19 anys mentre que Xibani ja en tenia prop de 50. Baber mateix va descriure la captura de la ciutat: primer va intentar sorprendre la guarnici\xc3\xb3, per\xc3\xb2 la va trobar en alerta; l\'acompanyava Khoja Abdal Makaram, dels notables khoja de la ciutat, i va arribar al pont del Moghak (El Forat) lloc de plaer p\xc3\xbablic on va deixar 70 o 80 homes amb ordes d\'escalar la muralla a l\'altre costat de la Cova dels Amants per sorprendre a les tropes estacionades a la porta Firozeh, que havien de capturar, i llavors obrir cam\xc3\xad a la resta; van tenir \xc3\xa8xit; Fazil Terkhan, comandant de la guarnici\xc3\xb3, va morir en la lluita a la porta que fou oberta i Baber va entrar amb la resta de la seva gent; la gent estava dormint per\xc3\xb2 quan es va adonar del que passava es van posar contra els uzbeks i van massacrar a la guarnici\xc3\xb3 (uns 400 o 500 haurien mort); el governador Jan Vafa es va poder escapar i es va unir a Xibani fora de la ciutat; l\'endem\xc3\xa0 Xibani va saber que els seus conservaven la porta de Ferro i es va dirigir all\xc3\xad amb 15 o 20 homes i despr\xc3\xa9s se\'n van afegir m\xc3\xa9s per\xc3\xb2 els uzbeks ja havien estat expulsats d\'arreu de la ciutat i el domini de la porta de Ferro no li permetia fer res, i va optar per retirar-se. Els districtes de la vora, Sogh i Miankal, es van sotmetre a Baber i els de Karshi i Khozar a Baki Terkhan, l\'antic governador de Bukhar\xc3\xa0; Karakul fou ocupada per una for\xc3\xa7a vinguda de Merv; Baber per\xc3\xb2 no tenia prou for\xc3\xa7a i sense ajut dels pr\xc3\xadnceps ve\xc3\xafns no podia retenir la seva conquesta gaire temps. La conquesta de Baber fou a finals del 1500 o comen\xc3\xa7aments del 1501._NEWLINE_A la primavera del 1501 els uzbeks van ocupar Karakul i van conquerir el fort de Dabusi a l\'assalt, massacrant la guarnici\xc3\xb3. A l\'abril o maig Baber va marxar a lliurar batalla a Xibani i va acampar a Sar-i Pol (Final del Pont) fortificant el seu campament. Xibani va acampar a uns 6 o 7\xc2\xa0km. Dirant quatre o cinc dies van lliurar escaramusses i en una les forces dels uzbeks van avan\xc3\xa7ar fins a la vora del campament enemic i hi van disparar fletxes, per\xc3\xb2 com que estava ben protegit, es van retirar. La lluita es va precipitar per la impaci\xc3\xa8ncia de Baber, es diu que per q\xc3\xbcestions astrol\xc3\xb2giques. Baber va presentar batalla i Xaibani va acceptar; la seva ala dreta estava manada per Mahmud Sultan, Janibeg Sultan i Muhammad Timur Sultan; l\'esquerra per Hamza Sultan, Mehdi Sultan i altres. El mateix Baber descriu les operacions al Baber-name. El resultat final fou una gran vict\xc3\xb2ria per Xibani, les forces del qual d\'altra banda eren molt superiors en nombre._NEWLINE_Baber fou abandonat pels seus parents i amic que es van dispersar en totes direccions. Va convocar un consell dels seus begs i es va determinar posar Samarcanda en estat de defensa i resistir fins a la mort. Al portal d\'Ulug Beg, Baber va establir la seva tenda. Al cap d\'uns dos dies va arribar Xibani. Igualment la Baber-name explica detalls del setge i diu que aviat la gent es va veure for\xc3\xa7ada a menjar carn de gos o d\'ase el que era degradant pels musulmans. Una vegada que Baber va veure que no arribaria ajuda dels seus parents i especialment de Sultan Husayn Baykara (1469-1506) de Khurasan i les desercions, fins i tot dels seus assistents, van comen\xc3\xa7ar a ser freq\xc3\xbcents, va optar per demanar condicions de capitulaci\xc3\xb3 que fou acordada i a la nit Baber va sortir de la ciutat amb la seva mare i algunes dames de la seva cort; la seva germana Khaniadeh Begum no obstant va restar o fou capturada i es va casar amb Xibani al que va donar un fill de nom Khurram (que despr\xc3\xa9s fou governador de Balkh per\xc3\xb2 va morir jove), si b\xc3\xa9 m\xc3\xa9s tard se\'n va divorciar perqu\xc3\xa8 guardava excessiva fidelitat a Baber del que era la germana preferida. Baber va arribar a Jizak, on va trobar provisions en abund\xc3\xa0ncia. Xibani va entrar a Samarcanda (setembre del 1501)._NEWLINE_Xibani dominava ara la Sogdiana; tenia ara com enemic al seu antic protector Mahmud Khan de Taixkent i Shahrukhia; l\'hivern va travessar el riu de Khodjend gla\xc3\xa7at i va assolar el districtes de Taixkent i Shahrukhia; Baber que estava a Dehkat, als districtes muntanyosos d\'Ura Tepe, el va anar a atacar. Un vent gla\xc3\xa7at anomenat haderwish va matar part de la seva gent de fred; quan va arribar a Beshkent va trobar que Xibani ja s\'havia retirat (1502)._NEWLINE_A la primavera del 1503 Xibani va fer una incursi\xc3\xb3 a Ura Tepe. Sultan Ahmed Tambol (Tanbul o Tanbal) es va revoltar en aquest temps contra Mahmud Khan; aquest, amb el seu germ\xc3\xa0 Ahmed que era cogovernant de Mogolistan, va reunir un ex\xc3\xa8rcit de 30.000 homes i el va atacar, ordenant a Baber de fer una distracci\xc3\xb3 per Akhsi. La Baber-name descriu l\'estrat\xc3\xa8gia de les dues parts. Tambol, fortament pressionat, va cridar en ajut a Xibani, oferint a canvi governar a Fergana sota sobirania del khan uzbek. Aquest no va trigar a acceptar. Els dos khans de Mogolistan no van tenir temps de reunir els seus contingents i amb els 15.000 que estaven amb ells es van retirar acompanyats de Baber. Van travessar el riu Khodjend i estaven arribant a Akhsi, quan es va presentar Xibani, amb 30.000 homes, que havia evitat els dos ex\xc3\xa8rcits mongols que havien de cobrir el gruix principal (un a Taixkent a un a Ura Tepe). Acompanyaven al khan uzbek els seus parents Kotxkunju Sultan, Siyunish Sultan, Janibeg Sultan, i altres. Els mongols no es van poder organitzar pel combat i foren completament derrotats i els dos khans fets presoners (Baber en canvi va poder fugir a les muntanyes al sud de Fergana). Quan la not\xc3\xadcia es va saber a Taixkent, la guarnici\xc3\xb3 manada per Muhammad Sultan, fill de Mahmud Sultan, va c\xc3\xb3rrer a retirar-se cap al Mogolistan, mentre Muhammad Hussein (el pare de l\'historiador Haydar) es va retirar d\'Ura Tepe cap a Karatigin._NEWLINE_Xibani va tractar amb generositat als seus il\xc2\xb7lustres presoners i va insistir en tres matrimonis amb la seva fam\xc3\xadlia com a preu per l\'alliberament: el su fill Muhammad Timur es casaria amb Dughlat Sultan Khanum, germana dels dos khans; ell mateix es casaria amb Anba Sultan Khanum; i Janibeg Sultan es casaria amb Kuruz Khanum; a m\xc3\xa9s 30.000 soldats dels khans serien incorporats a l\'ex\xc3\xa8rcit uzbek. Taixkent i Shahrukhia havien de ser cedides (la primera ja havia estat evacuada per\xc3\xb2 a la segona la mare dels dos khans dirigia la guarnici\xc3\xb3); aquestes negociacions es van fer el juny de 1503. No \xc3\xa9s clar el resultat: segons uns els dos khans foren executats o enverinats a Ar\xc4\x8diyan el juny del 1503; segons altres Ahmed Khan, el m\xc3\xa9s jove dels dos, va tornar a Mogolistan per\xc3\xb2 va morir al poc d\'arribar pels efectes del ver\xc3\xad. El presoner que fou pitjor tractat foi Khoja Abul Mokaram, l\'amic de Baber. Xibani va establir guarnicions a les principals poblacions de Fergana i va tornar a Samarcanda._NEWLINE_Llavors Xibani es va dirigir a Transoxiana (octubre o novembre de 1503), on Khosru Shah, un turc del Quiptxaq, s\'havia apoderat d\'Hissar, Khatlan, Kunduz i Badakhxan i va fer una r\xc3\xa0tzia als seus dominis marxant llavors cap a Balkh governada per Badi al-Zaman fill de Mirza Husayn Baykara d\'Herat; va assetjar Balkh durant l\'hivern sense \xc3\xa8xit i despr\xc3\xa9s va retornar a Samarcanda; tot seguit va atacar (1504) Andijan on governava el seu antic protegit Tambol o Tanbal. Quan Xibani va arribar a Marghinan, Tambol es va retirar cap a Andijan amb dos mil homes. El setge d\'aquesta va durar 40 dies; llavors se li va unir Muhammed Hussein Doghlat d\'Ura Tepe, el pare de l\'historiador Haydar, que era el seu germ\xc3\xa0 de llet i havia estat expulsat feia poc de Hisssar per Khosru, que va recomanar a Tambol de rendir-se; aquest va acceptar i es va rendir amb els seus germans i nom\xc3\xa9s sortir foren executats pels uzbeks. Andijan no obstant no fou saquejada per orde de Xibani, que tot seguit es va establir a Samarcanda. Taixkent fou cedida als seus oncles paterns Kotxkunju i Siyunish i el seu cos\xc3\xad Janibeg Sultan fou nomenat governador d\'Andijan. Mahmud Sultan, germ\xc3\xa0 de Xibani, va rebre el govern de Bukhar\xc3\xa0, i l\'amir Yakub fou nomenat darugha (governador) de Shahrukhia._NEWLINE_Va preparar llavors l\'atac a Hissar i Khosru va abandonar la ciutat sense lluita (1504) i va fugir dels seus territoris. El seu oficial Shirim Chihrih, va resistir de manera valenta a Hissar, per\xc3\xb2 es va acabar rendint obtenint termes de rendici\xc3\xb3 honorables. Xibani va enviar al seu germ\xc3\xa0 Mahmud Sultan contra Kunduz, la principal fortalesa del territori, on Khosru havia emmagatzemat provisions per resistir un setge de 20 anys. Khosru igualment la va abandonar cuita corrent (1504) i la ciutat es va rendir; el seu govern fou donat a Hamza Sultan, mentre el govern de Caghaniyan, era concedit a Mehdi Sultan. Despr\xc3\xa9s Xibani va tornar a Samarcanda; abans d\'arribar va saber la mort del seu germ\xc3\xa0 Mahmud Sultan a Kunduz. Xibani va retornar a Kunduz i despr\xc3\xa9s d\'una hora de preg\xc3\xa0ria va dir "Millor que s\'hagi mort; la gent deia que el meu poder depenia d\'ell i aix\xc3\xad es veu que Xibani no dep\xc3\xa8n de cap home". Despr\xc3\xa9s va retornar a Samarcanda.\n_START_SECTION_\nConquesta de Khwarizm\n_START_PARAGRAPH_\nLlavors va comen\xc3\xa7ar a preparar la invasi\xc3\xb3 de Khwarizm que dependia del govern tim\xc3\xbarida de Khurasan. Pel cam\xc3\xad hi havia els anomenats mongols que obe\xc3\xafen al vell Mahmud Khan de Mogolistan, que eren sens dubte turcs; va destruir als seus caps i aix\xc3\xad va poder incorporar als "mongols" als seu ex\xc3\xa8rcit i va comen\xc3\xa7ar a assetjar Urgendj o Khiv\xc3\xa0, la capital de Khwarizm, que el seu governador Chin Sufi va defensar durant deu o onze mesos; esperava ajuda de Khosru, per\xc3\xb2 aquest fou capturat i executat junt amb 700 dels seus seguidors; al no rebre socors, els habitants van entregar les muralles traint al governador. Chin Sufi va morir d\'una fletxa i la lluita es va acabar. Urgendj va que quedar en mans dels uzbeks (1505), i el seu govern confiat a Ku\xc4\x8duk. Xibani va retornar a Samarcanda (hivern del 1505 a 1506).\n_START_SECTION_\nConquesta de Khurasan\n_START_PARAGRAPH_\nDominava ara tot el territori entre l\'Oxus i el Yaxartes i Fergana, Khwarizm i Hissar i el seu proper objectiu era Khurasan governat per Husayn Mirza Baykara, ja vell. Inicialment va fer una r\xc3\xa0tzia a Balkh que va ocupar (1506), retornant a Samarcanda. Baykara va convocar a tots els pr\xc3\xadnceps ve\xc3\xafns en el seu ajut, per\xc3\xb2 va morir al cap de pocs dies deixant dos fills, Badi al-Zaman i Muzaffar Husayn ibn Husayn Baikara (1506-1507), i els dos es van proclamar sultans; la mort de Baykara no va aturar els preparatius de Xibani i finalment davant l\'amena\xc3\xa7a dels uzbeks, els dos pr\xc3\xadnceps van decidir unir-se i governar de manera conjunta. Mentre Baber havia respost a la crida de Baykara i marxava des de Kabul per ajudar al seu parent i finalment es va reunir amb els fills de Baykara al campament d\'aquestos al riu Murghab. Els dos sobirans seguien enfrontats i Baber no va trigar a abandonar-los retornant a Kabul._NEWLINE_La primavera del 1507 Xibani va creuar l\'Oxus. Andikhad, governada per Shah Mansur Bakhshi, va ser ocupada i els uzbeks van avan\xc3\xa7ar cap a Baba Khaki, on estava l\'ex\xc3\xa8rcit del Khurasan dirigit pels seus dos sobirans. La indecisi\xc3\xb3 d\'aquestos, el desacord, la incertesa i les intrigues podien facilitar la tasca a Xibani; el juny del 1507 va creuar el Murghab i va ocupar Sarakhs, avan\xc3\xa7ant sobre el campament de Baba Khaki. L\'ex\xc3\xa8rcit khurasani\xc3\xa0 va fugir. Un solitari cap de nom Zulnun Arghun, que creia fermament pel que li havien dit alguns astrolegs que obtindria el t\xc3\xadtol de Huzeberulla (Lle\xc3\xb3 de D\xc3\xa9u) i derrotaria als uzbeks, es va enfrontar a 50.000 d\'aquestos amb nom\xc3\xa9s 150 homes i fou capturat i decapitat. Els dos pr\xc3\xadnceps van fugir cap a Herat on van restar nom\xc3\xa9s unes hores i despr\xc3\xa9s van fugir de nou emportant-se els seus parents cap a la fortalesa d\'Ekhtiar al-Din. Xibani, que seguia al darrere, va entrar a Herat i es va apoderar dels tresors i harems dels tim\xc3\xbarides. Xibani va imposar a la ciutat una contribuci\xc3\xb3 de 100.000 tenga, que es pot considerar moderada. Xibani va establir la seva resid\xc3\xa8ncia fora la ciutat; membres de la fam\xc3\xadlia dels pr\xc3\xadnceps foren capturats i portats a la seva pres\xc3\xa8ncia i Xibani (55 anys) es va enamorar bojament de l\'esposa de Muzaffar Husayn, i va determinar casar-se amb ella tot i que era legitima esposa del pr\xc3\xadncep, va complir el seu desig. Els pr\xc3\xadnceps presoners foren tractats respectuosament i els habitants d\'Herat que havien fugit a les muntanyes per por dels uzbeks, van anar retornant._NEWLINE_Els pr\xc3\xadnceps tim\xc3\xbarides que havien anat a ajudar als dos governants de Khurasan es van retirar als seus propis governs; Xibani va enviar destacaments contra ells. Diverses batalles es van lliurar a les prov\xc3\xadncies; tots els pr\xc3\xadnceps (mirzes) van ser morts o fets presoners en els seg\xc3\xbcents mesos. Xibani era considerat un ignorant per\xc3\xb2 molt orgull\xc3\xb3s i no dubtava en voler donar explicacions del texts alcor\xc3\xa0nics de Kazi Ekhtiar i Muhammed Mir Yusuf, dos dels m\xc3\xa9s c\xc3\xa8lebres mul\xc2\xb7l\xc3\xa0s del Khurasan i corregir els escrits de mul\xc2\xb7l\xc3\xa0 Sultan Ali i els dibuixos del pintor Behzad; llegia tamb\xc3\xa9 les seves composicions poetiques; per\xc3\xb2 un estudi modern dels escrits que s\'han conservat mostren que les idees i llenguatge del khan eren notables dins la literatura turca oridental i mostren que coneixia el turc, persa i \xc3\xa0rab._NEWLINE_Xibani governava des del desert de Jitteh a l\'Hindu Kush, i de les muntanyes Paramisos fins al Khurasan; el seu vast imperi uzbek s\'estenia sobre les ciutats d\'Herat, Merv i Mashhad (Meshed) a l\'est del Khorasan; sobre Bukhar\xc3\xa0, Samarcanda i Taixkent a Transoxiana; i sobre Khiv\xc3\xa0 o Urgendj al Khwarezm. Llavors va dirigir la seva atenci\xc3\xb3 a Kandahar conquerida a l\'inici del 1507 per Baber als Arghun. En aquest temps Muhammed Hussein, el pare de l\'historiador Haydar, que havia organitzat a Kabul una revolta contra Baber, fou perdonat per aquest i autoritzat a retornar al Khurasan; en arribar a Farrah va tenir not\xc3\xadcies de la vict\xc3\xb2ria de Xibani sobre els mirzes del Khurasan; es va aturar all\xc3\xad tres mesos i despr\xc3\xa9s fou cridat per Xibani que el va tractar amb gran consideraci\xc3\xb3._NEWLINE_Xibani va avan\xc3\xa7ar r\xc3\xa0pidament cap a Kandahar que es va rendir sense gaire resist\xc3\xa8ncia. La guarnici\xc3\xb3 dirigida pel germ\xc3\xa0 de Baber, Nasir Mirza, es va retirar a la ciutadella on va quedar assetjada pels uzbeks que van excavar mines per arribar a l\'interior; Nasir Mirza va ser ferit al coll per una fletxa i estava a punt de rendir-se quan sobtadament Xibani es va retirar a causa del fet que el seu harem, que havia deixat a la poderosa fortalesa de Nirehtu, havia estat sorpr\xc3\xa8s per una tribu muntanyesa que se\'n havia apoderat. Va anar cap al Khurasan on va combatre contra les forces dels mirzes (estiu del 1507) lluitant a Meshed, _NEWLINE_Nishapur, Astarabad i Turshiz, combats en qu\xc3\xa8 les forces dels pr\xc3\xadnceps tim\xc3\xbarides foren derrotades sempre; Muazaffar Husayn va morir segurament el 1508 i Badi al-Zaman va arribar a la cort del saf\xc3\xa0vida Ismail I de P\xc3\xa8rsia. llavors es va dirigir a Transoxiana per rebutjar una invasi\xc3\xb3 dels kazakhs (hivern del 1507 al 1508) cosa que va aconseguir.\n_START_SECTION_\nGuerra amb P\xc3\xa8rsia i mort\n_START_PARAGRAPH_\nL\'estiu del 1508 va derrotar a Mahmud Khan de Taixkent que a la mort del seu germ\xc3\xa0 el 1503 havia obtingut el territori assignat en administraci\xc3\xb3 a aquest a Kashg\xc3\xa0ria fins a la frontera xinesa. Despr\xc3\xa9s de cinc anys de vida n\xc3\xb2mada va optar per posar-se sota protecci\xc3\xb3 de Xibani a Fergana, on aquest estava en aquell moment. Per\xc3\xb2 Xibani va ordenar capturar-lo a Khodjend on fou executat junt amb cinc dels seus fills, sent enterrat al mausoleu de Shaykh Masilek al-Din Khojendi. Una explicaci\xc3\xb3 m\xc3\xa9s raonable dels fets la dona el Tarikh-i Seyyid Rakein que diu que Mahmud Khan va envair territori de Xibani amb intenci\xc3\xb3 d\'apoderar-se d\'Andijan i Fergana i fins i tot de Samarcanda, i va morir amb els seus cinc fills en una batalla ferotge a la riba del riu Khodjend (1508). Aquell mateix any un personatge incert, potser Muhammed Hussein Mirza, el pare de l\'historiador Haydar, fou cridat a pres\xc3\xa8ncia de Xibani, que va ordenar la seva execuci\xc3\xb3 i fou enterrat al mausoleu d\'Amir Seyid Husseini. Xibani tamb\xc3\xa9 va ordenar ofegar a l\'historiador Haydar per\xc3\xb2 aquest es va poder escapar._NEWLINE_Vambery diu que Xibani es va apoderar de Gurgan durant el 1508. El 1509 el khan kazakh Burunduk Khan van tornar a Transoxiana i altre cops els kazakhs foren rebutjats. Es diu que en aquest temps l\'autoritat efectiva al khanat kazakh va passar a Kasim Khan, el cos\xc3\xad de Burunduk. Els kazakhs disposaven d\'una for\xc3\xa7a de 200.000 homes. Xibani va acampar l\'hivern a Kuruk, i va enviar un contingent als dominis kazakhs, per\xc3\xb2 al saber que Kasim marxava a Kuruk amb un ex\xc3\xa8rcit (not\xc3\xadcia que era falsa i havia fet c\xc3\xb3rrer el amir kazakh Pulun Shirkas), el contingent es va retirar i aquesta retirada va crear el p\xc3\xa0nic a l\'ex\xc3\xa8rcit uzbek, que sense fer cas a les ordes es van desbandar. La major part de l\'ex\xc3\xa8rcit va poder arribar a Samarcanda a finals de l\'hivern. Xibani es va retirar a Khurasan._NEWLINE_A l\'inici de l\'estiu del 1510 Xibani va atacar als hazares, tribu dedicada al saqueig suposats descendents dels mongols d\'Hulagu Khan, que vivien cap al nord-oest de l\'Afganistan, per\xc3\xb2 no els va poder trobar, ja que s\'havien retirat i refugiat a les muntanyes del centre del pa\xc3\xads. Xibani es va haver de retirar i ho va fer pels congost pels que corre el riu Helmand, per\xc3\xb2 baixar al riu era dif\xc3\xadcil i quan es podia els passos eren tan estrets que no es podia pujar aigua; els soldats van patir de manera terrible i part dels ramats es van perdre; van arribar al Khurasan en mal estat; s\'acostava l\'hivern i Xibani va donar perm\xc3\xads a les dues divisions que havien patit el desgast per poder tornar a les seves cases._NEWLINE_Xibani havia fet (1508) algunes r\xc3\xa0tzies a Kirman, que pertanyia a Isma\xc3\xafl I, xa saf\xc3\xa0vida de P\xc3\xa8rsia. Aquest va presentar queixes pels atacs "als seus dominis hereditaris" per\xc3\xb2 Xibani li va contestar que la sobirania no s\'heretava per la mare (Isma\xc3\xafl I era fill d\'una filla d\'Uzun Hasan dels Aq Qoyunlu) sin\xc3\xb3 pel pare, \xc3\xa9s a dir per l\xc3\xadnia de mascles i no de femelles; a m\xc3\xa9s els dos homes estaven separats perqu\xc3\xa8 Isma\xc3\xafl era un xi\xc3\xafta fan\xc3\xa0tic i Xibani un sunnita. Hi va haver una correspond\xc3\xa8ncia en qu\xc3\xa8 les dues parts van anar apujant el to i el xa va anunciar que aniria a Meshed a pelegrinar i que ja era hora d\'enfrontar-se al camp de batalla._NEWLINE_Xibani va concentrar les seves forces a Herat; havent llicenciat les seves tropes ara no tenia prou for\xc3\xa7a per oposar-se als saf\xc3\xa0vides i va optar per retirar-se cap a Merv, i va deixar una guarnici\xc3\xb3 a Herat que aviat el va haver de seguir cap a Merv. Isma\xc3\xafl va passar per Meshed on va pregar a la tomba de l\'imam Reza i despr\xc3\xa9s va continuar. La primera batalla es va lliurar prop de Tukerabad, en qu\xc3\xa8 els uzbeks foren derrotats i es van haver de retirar darrere els murs de Merv. Isma\xc3\xafl va establir el seu campament prop de la ciutat. Mentre Xibani havia enviat missatgers per reunir tropes a Transoxiana i Turquestan. Isma\xc3\xafl va escriure a Xibani dient que havia estat m\xc3\xa9s puntual en la seva visita a Meshed que Xibani en la visita que havia amena\xc3\xa7at de fer a l\'Iraq, i que ara li tancava la porta als nassos, per\xc3\xb2 que esperava que es trobarien a la Meca. Llavors es va retirar amb els seus 40.000 homes, ja que no volia sostenir un llarg setge prop del desert. Xibani es va sentir ferit per les paraules del xa i va sortir amb 20.000 homes i contra els consells de l\'amir va decidir presentar batalla sense esperar els refor\xc3\xa7os. La retirada persa sembla que en realitat havia estat un engany i quan els uzbeks van sortir van ser atacats a Mahmudabad, prop de Merv, i Xibani amb cinc-cents homes es va trobar amb la retirada tallada; va combatre per\xc3\xb2 fou aplanat per la superioritat de l\'enemic i va morir al combat (2 de desembre de 1510). El seu cap fou tallat i portat a Isma\xc3\xafl I que el va ordenar esquarterar i repartir els trossos per diferents parts de l\'imperi; la pell del cap fou enviada al sult\xc3\xa0 Baiazet II de Turquia. El seu crani, incrustat de pedres precioses, es diu que va servir de copa per beure al seu vencedor._NEWLINE_Els oficials a Merv van desapar\xc3\xa8ixer. L\'ex\xc3\xa8rcit de refor\xc3\xa7 que va arribar l\'endem\xc3\xa0, dirigit per Ubayd Allah Sultan de Bukhar\xc3\xa0, nebot de Xibani, i Muhammad Timur Sultan, fill, que van carregar tot all\xc3\xb2 valu\xc3\xb3s i l\'harem del khan i van sortir a la mateixa nit. Els homes que no van fugir a temps van ser massacrats pels perses i les dones foren fetes esclaves. Els antics "mongols" al servei de Xibani (en realitat turcs) es van separar i van comen\xc3\xa7ar a saquejar Khurasan. Isma\xc3\xafl va prendre el control d\'Herat on va perseguir als sunnites_NEWLINE_Per un temps es va produir un interregne i Janibeg Sultan, cos\xc3\xad de Xibani, va actuar de facto com a regent_NEWLINE_Muhammad Shayb\xc3\xa2n\xc3\xae \xc3\xa9s descrit com a un mecenes, protector de les arts i poeta capa\xc3\xa7 de compondre en turc i en persa. \xc3\x89s sota el seu regnat que es comen\xc3\xa7a a desenvolupar la historiografia en llengua txagatai probablement sota la influ\xc3\xa8ncia de la cultura persa. Muhammad Xibani i els seus successors fan construir madrasses, desenvolupen els wafqs (fundacions pietoses) i s\'envolten d\'intel\xc2\xb7lectuals religiosos, ulemes i suf\xc3\xads. Muhammad Xibani fou un musulm\xc3\xa0 sunnita de l\'escola jur\xc3\xaddica hanafita i a difer\xc3\xa8ncia dels seus predecessors khans de l\'Horda d\'Or, crea un estat basat en les regles del sunnisme hanafita, contrastant amb l\'imamisme dels sav\xc3\xa0fides.'